**Informatīvais ziņojums**

Par Latvijas nacionālās pozīcijas projektu par Eiropas Komisijas „Priekšlikumu Padomes lēmumam, ar ko nosaka HELCOM un IMO ieņemamo nostāju attiecībā uz Baltijas jūras noteikšanu par slāpekļa oksīdu emisijas kontroles rajonu (NECA)”

Vides aizsardzības un reģionālās attīstības ministrija ir izstrādājusi nacionālās pozīcijas Nr.1 projektu par ES Padomes ietvaros apspriežamo jautājumu „Priekšlikums Padomes lēmumam, ar ko nosaka HELCOM un IMO ieņemamo nostāju attiecībā uz Baltijas jūras noteikšanu par slāpekļa oksīdu emisijas kontroles rajonu (NECA)” izskatīšanai Ministru kabinetā. Pozīcija ir saskaņota ar Ārlietu ministriju, Satiksmes ministriju un Izglītības un zinātnes ministriju.

1. **Izskatāmā jautājuma apraksts**.

Eiropas Komisijas (turpmāk – EK) „Priekšlikums Padomes lēmumam, ar ko nosaka HELCOM un IMO ieņemamo nostāju attiecībā uz Baltijas jūras noteikšanu par slāpekļa oksīdu emisijas kontroles rajonu (NECA)” (turpmāk – lēmuma projekts) izstrādāts ar mērķi pamatot un noformulēt Eiropas Savienības (ES) nostāju Baltijas jūras vides aizsardzības komisijā (Helsinku komisijā) (turpmāk - HELCOM) un Starptautiskajā Jūrniecības organizācijā (turpmāk – IMO), dalībvalstīm kopīgi rīkojoties ES interesēs.

EK lēmuma projekta paskaidrojošajā rakstā ir paudusi viedokli, ka Padomei saskaņā ar Līguma par Eiropas Savienības darbību (turpmāk – LESD) 218. panta 9. punktu ir jāpieņem nostāja, ko ES paudīs dienā, kad Baltijas jūras NECA pieteikums tiks iesniegts IMO. Vides politika (t.sk., gaisa piesārņotāju emisijas mazināšana) un transporta politika nav ES ekskluzīvas kompetences jomas (LESD 3.pants). EK skaidro, ka ES kompetence saistīta ar ES gaisa kvalitātes politiku: ES Tematiskā stratēģija par gaisa piesārņojumu, Gaisa kvalitātes direktīva [2008/50/EK](http://eur-lex.europa.eu/LexUriServ/LexUriServ.do?uri=OJ:L:2008:152:0001:01:LV:HTML), kā arī Maksimāli pieļaujamo emisiju direktīva 2001/81/EK, kas nosaka, ka EK un dalībvalstis pēc vajadzības, neskarot LESD 218. pantu, iesaistās divpusējā un daudzpusējā sadarbībā ar trešajām valstīm un attiecīgām starptautiskajām organizācijām, piemēram, IMO, lai uzlabotu pamatu emisijas samazinājumu veicināšanai. Jāatzīmē, ka, lai gan gaisa kvalitāte ir plaši regulēta joma ES līmenī, šobrīd nav konkrēta regulējuma par starptautiskās kuģniecības emisijām.

ES ir 1992.gada Baltijas jūras reģiona jūras vides aizsardzības konvencijas (Helsinku konvencijas) Puse, taču nav Puse IMO.

HELCOM ietvaros apspriež iespēju iesniegt pieteikumu IMO par Baltijas jūras noteikšanu par slāpekļa oksīdu (NOx) emisijas kontroles rajonu. 2011.gada 8.martā Ministru kabinets apstiprināja Latvijas nacionālo pozīciju „Par Baltijas jūras valstu priekšlikuma projektu Starptautiskajai Jūrniecības organizācijai (IMO) par slāpekļa oksīdu emisijas kontroles rajona statusa noteikšanu Baltijas jūrai” (protokola lēmums Nr.14, 39.§). Baltijas jūras valstu priekšlikuma projekts "Par slāpekļa oksīdu emisijas kontroles rajona statusa noteikšanu Baltijas jūrai"(turpmāk – priekšlikuma projekts)izstrādāts deviņu HELCOM dalībvalstu (tai skaitā Latvijas) vārdā kā priekšlikumi MARPOL 73/78 konvencijas VI pielikuma "Gaisa piesārņojuma novēršana no kuģiem" 13.6.noteikuma grozījumiem.

Saskaņā ar Helsinku konvencijas 19.pantu, HELCOM lēmumus pieņem vienbalsīgi, balstoties uz vienprātības (*consensus*) principu. HELCOM ietvaros joprojām nav panākta vienprātīga nostāja jautājumā par priekšlikuma projekta tālāko virzību (t.i., par tā iesniegšanas termiņu IMO), jo iebildumus šajā sakarā ir izteikušas Krievija, kā arī Latvija, Igaunija un Polija. Lēmuma projektā norādīts, ka, ja HELCOM tiks pieņemts lēmums iesniegt IMO pieteikumu par Baltijas jūras noteikšanu par NECA, ES dalībvalstīm IMO ietvaros jāatbalsta ierosinājums noteikt Baltijas jūru par NECA.

Līdzšinējās diskusijās par lēmuma projektu dalībvalstu lielākie iebildumi un bažas ir par procesuālajiem un juridiskajiem aspektiem, kā arī kompetenču sadalījumu starp ES un dalībvalstīm. Padomei tādējādi būs jāpieņem lēmums: vai nu par to, ka 1) šāds lēmums par vienotu ES nostāju nav nepieciešams, ko varētu pamatot ar ES kompetences neesamību, vai arī 2) lēmums par konkrētu ES nostāju HELCOM un IMO.

1. **Latvijas viedoklis.**

**Latvija neatbalsta Padomes Lēmuma projektu kopumā**, **jo nesaskata skaidru ES kompetenci.**

**Latvija uzskata, ka nav nepieciešama vienota ES dalībvalstu nostāja šajā jautājumā un neatbalsta lēmuma projekta turpmāko virzību par jautājumu, kas saskaņā ar LESD nav ES ekskluzīvā kompetence.**

**Latvijai būtu svarīgi nepieļaut ES ekskluzīvās ārējās kompetences radīšanu par HELCOM un IMO starptautisko tiesību ietvaros izlemjamo jautājumu** par NECA statusa noteikšanu Baltijas jūrai.

Ilgtermiņā Latvijai ir bažas, ka šā lēmuma pieņemšana varētu radīt nevēlamu precedentu citu līdzīgu jautājumu risināšanā un līdz ar to radīt plašākas sekas un ietekmi uz Latvijas iespēju aizstāvēt tās intereses starptautiskās organizācijās, kurās ES nav Puse. Turklāt lēmuma projekta pieņemšanas gadījumā kopējā ES nostāja neatbilstu tieši skarto dalībvalstu (Baltijas jūras piekrastes) interesēm un nostājām.

Latvija neatbalstalēmuma projektu pēc būtības, t.i.: pret 1.pantā iekļauto norādi, ka HELCOM priekšlikums par NECA statusa noteikšanu Baltijas jūrai būtu jāiesniedz, vēlākais, līdz IMO Jūras vides aizsardzības komitejas (MEPC) 66. sanāksmei, t.i., jau 2014.gada martā. Tā kā ES nav IMO Puse, tad Latvija iebilst pret lēmuma projekta 2.pantu.

Latvija arī norāda, ka lēmuma projektā ir neprecīzi atspoguļota aktuālā situācija jautājumā par NECA, t.sk., par IMO MEPC 65.sesijā nolemto attiecībā uz MARPOL VI pielikuma 13.noteikuma grozījumu, aizstājot pašlaik paredzēto slāpekļa oksīdu emisijas standartu piemērošanas gadu (2016.) ar 2021.gada 1.janvāri, kuģojot NECA. Par šo grozījumu pieņemšanu lēmums būtu jāpieņem nākamajā MEPC 66.sanāksmē 2014.gada martā.

**Ja lēmuma projekta apspriešanas gaitā turpmākajās sanāksmēs tomēr nebūs iespējama lēmuma projekta tālākās virzības apturēšana, Latvija var izskatīt iespēju atbalstīt Polijas priekšlikumu lēmuma projektā noteikt, ka Baltijas jūras valstu pieteikums iesniedzams IMO vienlaicīgi ar Ziemeļjūras valstīm, un ņemot vērā IMO MEPC 66 rezultātus** attiecībā uz MARPOL VI pielikuma grozījumu par standartu piemērošanas gada atlikšanu no 2016. uz 2021.gadu.

Latvija atbalsta pasākumus, lai novērstu Baltijas jūras eitrofikāciju, un uzskata, ka slāpekļa emisiju samazināšanas pasākumi jāveic visos sektoros, kas veicina eitrofikāciju - gan sauszemē (piemēram, lauksaimniecībā, notekūdeņu attīrīšanā), gan arī jūrā, tai skaitā no kuģniecības. Tādējādi NECA statusa noteikšana Baltijas jūrai ilgtermiņā konceptuāli ir atbalstāma. Bet vienlaikus LV atkārtoti uzsver, ka, lemjot par pieteikuma iesniegšanu IMO, ir jārosina NECA statusa noteikšanu paplašināt arī attiecībā uz citiem Eiropas jūru reģioniem, kas dotu labvēlīgu efektu uz vidi un cilvēka veselību, mazinātu emisiju samazināšanas izmaksas, palielinātu izmaksu efektivitāti un mazinātu konkurences kropļojumus Eiropā plašākā kontekstā.

Vides aizsardzības un

reģionālās attīstības ministrs E.Sprūdžs

Vīza:

Vides aizsardzības un

reģionālās attīstības ministrijas valsts sekretārs A.Antonovs

18.07.2013. 15:11

929

B.Zasa

67026910, Baiba.Zasa@varam.gov.lv